«Η ελληνική κυβέρνηση εμφανίζεται απρόθυμη να επιδείξει ενεργητικότητα σε ό,τι αφορά την εφαρμογή της συμφωνίας» τονίζει σε συνέντευξη του στο δίκτυο BIRN o Ιωάννης Αρμακόλας, επικεφαλής του Προγράμματος Νοτιοανατολικής Ευρώπης στο ΕΛΙΑΜΕΠ με αφορμή την 3η επέτειο από την υπογραφή της Συμφωνίας των Πρεσπών. Όπως λέει χαρακτηριστικά: «ακόμα και το όνομα, Βόρεια Μακεδονία, εξακολουθεί να μην χρησιμοποιείται ευρέως από αρκετούς πολιτικούς, περιλαμβανομένων και κάποιων υπουργών της κυβέρνησης».

Ο Αρμακόλας επίσης ανέφερε ότι η Αθήνα καλό θα ήταν να στηρίξει τη σημερινή κυβέρνηση της Βόρειας Μακεδονίας υπό τον Σοσιαλδημοκράτη, Ζόραν Ζάεφ.

«Η αντιπολίτευση στη Βόρεια Μακεδονία εξακολουθεί να «παίζει το χαρτί» του εθνικισμού και αυτή η δημοφιλής εναντίωση στη συμφωνία μπορεί να ενισχυθεί, καθώς αυξάνεται η δυσαρέσκεια λόγω της καθυστέρησης της ενταξιακής πορείας στην Ε.Ε αλλά και των σχετικών μεταρρυθμίσεων».

«Από αυτή την άποψη, η ηγεσία του Ζάεβ ως μια θετική δύναμη θα πρέπει να στηριχθεί. Η αδυναμία της Ελλάδας να ενισχύσει τις σχέσεις και να βοηθήσει τη κυβέρνηση της Βόρειας Μακεδονίας αποδυναμώνει τη δυνατότητα να παίξει έναν πιο σημαντικό περιφερειακό ρόλο».

Το ρεπορτάζ, που δημοσιεύει το BalkanInsight, κάνει επίσης ιδιαίτερη αναφορά στις δύο παράλληλες έρευνες κοινής γνώμης σε Ελλάδα και Βόρεια Μακεδονία, που επιμελήθηκαν το ΕΛΙΑΜΕΠ, the Institute for Democracy ‘Societas Civilis’ in Skopje και το Ίδρυμα Konrad Adenauer Stiftung. Ο συντάκτης επισημαίνει πως οι έρευνες δείχνουν «ότι η Συμφωνία των Πρεσπών παραμένει ένα ευαίσθητο ζήτημα και για τις δύο πλευρές των συνόρων. Ωστόσο κάποιοι έχουν ήδη αρχίσει να την προσεγγίζουν πιο ρεαλιστικά, ενώ η καθ’ όλα απορριπτική στάση έναντι της, αν και παραμένει σημαντική, αποδυναμώνεται».